'Dít klink mos na 'n plan vir Afrikaans' | Netwerk24
'Dít klink mos na 'n plan vir Afrikaans'
Deur Landi Slatter 07 Julie 2019 09:52
'n 37-jarige geoktrooieerde rekenmeester sal aan die hoof staan van 'n nuwe netwerk Afrikaanse private skole waaraan bouwerk binne twee jaar kan begin. Roedolf van der Westhuizen het Maandag begin as uitvoerende hoof van die MOS-inisiatief ("Moedertaal in Onafhanklike Skole"), die naam vir die Trust vir Afrikaanse Onderwys (TAO) se beplande onafhanklike skole.
Hy het vroeër in Bermuda vir Deloitte gewerk.
Onafhanklike skole is een been van die TAO se plan om die toekoms van Afrikaanse onderrig van kleuterskoolvlak tot op universiteit te verseker.
'n Tweede been van die TAO se poging om te verseker dat onderwys in Afrikaans vir almal toeganklik bly, is die ondersteuning van bestaande enkelmedium Afrikaanse openbare skole, waarvan net 1 250 oor is, sê dr. Theuns Eloff, voorsitter van die MOS. Sover het sowat 100 openbare skole reeds by dié projek, bekend as die Afrikaanse Onderwysnetwerk (AON), aangesluit.
Vir private skole onder die vaandel van MOS is 'n "stewige bedrag" saadgeld van die TAO ontvang, sê Eloff.
"Ons wil dit gebruik om ander beleggers te lok en uiteindelik vir hulle 'n goeie opbrengs op kapitaal te gee, maar ook 'n Afrikaanse 'onderwysdividend' – die wete dat hulle terugploeg in die Afrikaanse onderwys.
"Ons kyk na plekke waar daar nie meer genoeg Afrikaanse kinders is om skole vol te maak nie, veral die platteland. Ons wil gelyk in die noorde en suide begin sodat ons dadelik kan sê dié skole is oop vir almal." MOS wil ook in bestaande Afrikaanse private skole belê en dalk kleuterskole koop.